Două posturi de medic oncolog la Spitalul Clinic Județean Suceava aprobate de Consiliul Județean
Consiliul Județean Suceava a aprobat, în ședința de astăzi, înființarea a două posturi de medic oncolog la Spitalul Clinic Județean "Sf. Ioan cel Nou" Suceava. Hotărârea adoptată prevede suplimentarea statului de funcții de la spital prin înființarea unui număr de două posturi de medic specialist în cadrul Secției de oncologie medicală. Astfel, numărul de posturi al secției se majorează de la 32 la 34. "Înființarea acestor posturi este justificată atât de creșterea numărului de solicitări pentru consultații în această specialitate, cât și de faptul că trei dintre medicii de specialitate se află în concediu pentru creșterea și îngrijirea copilului", a arătat președintele CJ Suceava, Gheorghe Flutur. După această hotărâre, numărul total de posturi al Spitalului Clinic Județean Suceava crește de la 1.862 la 1.864. Trebuie spus că în momentul de față la secția de oncologie de la Spitalul Clinic Județean își desfășoară activitatea un singur medic de specialitate.